Lifðu núna hefur a að skipta einvalaliði pistlahöfunda og eftirfarandi pistlar voru mest lesnir á árinu sem er að líða . 1 . Gamlir skartgripir öðlast nýtt líf , höfundur Sigrún Stefánsdóttir . Í pistlinum segir Sigrún meðal annars . „ Tíminnn leið og lífið átti eftir að þróast þannig að ég eignaðist töluvert af skartgripum . Reyndar þróaðist þetta smám saman þannig að ég tók meira ástfóstri við einstaka gripi en aðra og nota þá enn “ . Forvitnilegur pistill sérstaklega fyrir þá sem eiga gamla skartgripi sem sumir eru kannski lítið notaðir . Með því að smella hér , geturðu lesið allan pistilinn . 2 . Barist við bumbur og þjóhnappa eftir Jónas Haraldsson . Eins og svo margir dreif Jónas sig í sólina ásamt sinni ektakvinnu og í pistlinum segir . „ Rasskinn mannsins þrýstist fast að öxlinni á mér , fyrst önnur , svo hin . Þetta var fullorðinn maður og kinnarnar nokkuð farnar að slappast , þótt eflaust hafi hann verið með kúlurass á yngri árum . Ég reyndi að víkja mér undan en átti ekki hægt um vik , í gangsæti í sætaröð númer 34 af 35 í flugvél á leið til lands þar sem viðrar betur í febrúar en á landinu bláa “ . Smelltu hér til að lesa pistlinn í heild . 3 . Einmana makar alzheimersjúklinga , sem Guðrún Guðlaugsdóttir skrifaði . Þetta er málefni sem er kannski ekki svo mikið í umræðunni . En ef marka má lestur pistilsins er þetta efni sem margir hafa áhuga á og eru ef til vill að glíma við . Grípum niður í pistilinn . „ Hvað gerir maki alzheimersjúklings við slíkar aðstæður ? Hinn kosturinn er að horfast í augu við að makinn sem viðkomandi gekk að eiga á sínum tíma er orðinn harla ólíkur því sem hann var . Segja má að þegar fólk er komið með langt genginn Alzheimer séu forsendur fyrir hjónabandi brostnar . Sambúð er lokið og jafnvel þekkir sá sjúki ekki maka sinn lengur “ . Hér er pistillinn í heild 4 . Hugleiðingar um einsemd í sorg , eru ekki samdar af föstum pistlahöfundum Lifðu núna , en einn lesenda síðunnar sendi okkur þennan pistil til birtingar , þar sem hún miðlar af eigin reynslu . Hún þekkir hvernig það er að sitja og horfa á símann . „ Hann hringir sjaldan núna . En smá saman hægði á símtölunum og vinirnir og ættingjarnir höfðu annað að gera “ . Hér er allur pistillinn . 5 . Tvær brauðsneinar og tvö vötn , eftir Sigrúnu Stefánsdóttur sem veltir fyrir sér þróun tungumálsins í pistlinum . „ Ungur maður afgreiddi mig í verslun á dögunum . Þegar ég ég var búin að setja vörurnar mínar í poka og borga , sagði pilturinn : „ Eigðu góðan dag “ . Ég verð alltaf orðlaus þegar ég er kvödd á þennan hátt og verður hugsað til elskulegrar Vigdísar Finnbogadóttur og baráttu hennar fyrir íslenskri tungu “ , segir Sigrún og hér má lesa pistilinn í heild . 6 . Forréttindablinda í algleymi alsnægtanna , eftir Ingu Dóru Björnsdóttur . Kveikjan að þessum pistli var sú ákvörðun bankaráðs Landsbankans að hækka laun bankastjórans um eina milljón króna á einu bretti . Inga Dóra segir í pistlinum „ Orðið forréttindablinda hefur tvíbenta merkingu . Í fyrsta lagi þýðir það að fólk sé blint á að það njóti efnahagslegra og félagslegra forréttinda . Fyrir því er það sjálfgefið að búa í vönduðum og fagurlega búnum híbýlum , keyra um á góðum bílum , eiga allt til alls , nóg að bíta og brenna , að geta farið í ferðalög innan lands sem utan , þegar því hentar , hafa aðgang að góðum skólum og góðri menntun og að vellaunuðum störfum , og svona mætti lengi telja . Hin merking orðsins forréttindablinda er sú , að fólk sé blint á , að til sé fólk , sem ekki býr við sömu góðu kjör og það sjálft , og ef það gerir það , þá sé það bara því sjálfu að kenna “ . Smelltu hér til að lesa pistilinn í heild .